༄༅། །ལེགས་བཤད་ཉི་མའི་འོད་ཟེར་ལས་གཏན་ཚིགས་འཁོར་ལོའི་གཞུང་གསུམ་གསལ་བྱེད་བཞུགས་སོ།། ཟླ་མེད་སྟོན་པའི་བསྟན་ལ་ཚད་མའི་ལམ། །སྟོན་མཁས་ཕྱོགས་གླང་ཆོས་གྲགས་གངས་ཅན་འདིར། །ས་སྐྱ་པ་ཞེས་སྙན་པའི་རྔ་དབྱངས་འབུམ། །སྒྲོག་བྱེད་མཉན་ཡོད་བླ་མ་རིམ་པར་རྒྱལ། །ཕྱོགས་གླང་གྲགས་པའི་གཞུང་གིས་ས་འཛིན་ལྗོངས། །འཇམ་དབྱངས་འཁོན་གྱིས་རྣམ་པར་ཕྱེ་བའི་སྲོལ། །མཉན་ཡོད་མཁས་པའི་དེད་དཔོན་གྱིས་དྲངས་པའི། །ངོ་མཚར་གཏམ་འདི་དཔྱོད་ལྡན་རྣ་བར་བསྒྲག །ཅེས་མཆོད་པར་བརྗོད་ཅིང་རྩོམ་པར་དམ་བཅའ་སྔོན་དུ་བཏང་ནས། གཏན་ཚིགས་རབ་ཏུ་དབྱེ་བའི་དོན། །ཞེས་སོགས་ཀྱི་སྐབས་སུ་གསུམ་ལས། དང་པོ་འཆད་པ་ལ། རང་གི་གཞུང་སྔ་མ་ལས་འཕྲོས་པའི་འབྲེལ། དཀྱུས་ཀྱི་ས་དཔྱད་པའི་འབྲེལ། ཚིག་གི་འབྲུ་གཉེར་བའི་འགྲེལ། བཤད་བྱའི་གཞུང་གཞན་དང་སྦྱར་བའི་འབྲེལ་དང་བཞི། དང་པོ་འཆད་པ་ལ། གཞུང་འདི་གང་ལས་འཕྲོས་ན། ངོ་བོ་ཚིག་ཕྲད་བདག་ཉིད་འདོད། །ཅེས་སོགས་ལས་འཕྲོས། དེ་ཡང་སྒྲུབ་བརྗོད་རྟོགས་པའི་དོན་ཅན་ཉིད། ཅེས་སོགས་ལས་འཕྲོས། དེ་ཡང་གང་ལས་འཕྲོས་ན། ཁྱབ་སྔོན་ཅན་ལ་དེ་མེད་ཀྱང་། །སྒྲ་ནི་བྱས་ཡིན་འདི་འདྲ་ཀུན། །ཞེས་སོགས་ལས་འཕྲོས། དེ་ཡང་གང་ལས་འཕྲོས་ན། ནང་གི་ཡན་ལག་ནུས་པ་ནི། །ཚུལ་གསུམ་དག་ལ་ཡང་དག་གནས། །ཞེས་སོགས་ཚིག་རྐང་བཞི་ལས་འཕྲོས། དེ་ཡང་གང་ལས་འཕྲོས་ན། དོན་གྱི་དོན་རྟོགས་ཕྱིར་དོན་ལ། །ཕྱོགས་དང་གཏན་ཚིགས་བརྗོད་ནུས་མེད། །ཅེས་པ་ལས་འཕྲོས། དེ་ཡང་གང་ལས་འཕྲོས་ན། དོན་སྨོས་དེ་ནི་སྒྲ་དག་དང་། །ཞེས་སོགས་ལས་འཕྲོས། དེ་ཡང… དེ་སྤང་ཕྱིར་བདག་མཐོང་བའི་ཚིག །ཅེས་པ་ལས་འཕྲོས། དེ་ཡང… མཛད་མདོར། གཞན་དོན་རྗེས་སུ་དཔག་པ་ནི། །རང་གི་མཐོང་དོན་རབ་གསལ་བྱེད། །ཅེས་པ་ལས་འཕྲོས་སོ། །དང་པོ་དེ་ལྟར་འཕྲོས་པའི་རྒྱུ་མཚན་ཡོད་དེ། ངོ་བོ་ཚིག་ཕྲད་བདག་ཉིད་འདོད། །ཅེས་སོགས་ཀྱི་སྐབས་སུ། ནུས་ཡུལ་བསྒྲུབ་བྱའི་མཚན་ཉིད་ཟུར་བཞི་ལྡན་ནམ། ལྔ་ལྡན་དུ་བསྟན། འོ་ན་བསྒྲུབ་བྱ་སྒྲུབ་པའི་རྟགས་ཡང་དག་དེ་ལ་དུ་ཡོད་ཅེ་ན། དེ་ལ་སྒྲས་བརྗོད་རིགས་ཀྱི་སྒོ་ནས་དབྱེ་ན། བསྒྲུབ་བྱ་སྒྲུབ་ནུས་པའི་རྟགས་ཡང་དག་དང་། དེ་སྒྲུབ་མི་ནུས་པའི་རྟགས་ལྟར་སྣང་གཉིས་ཀྱི་རྣམ་དབྱེའམ། རབ་དབྱེ་བདེ་བླས་ཏུ་རྟོགས་པའི་དོན་དུ། གཏན་ཚིགས་རབ་ཏུ་དབྱེ་བའི་དོན། །བདེ་བར་བཟུང་བ་བསྒྲུབ་བྱའི་ཕྱིར། །ཞེས་སོགས་ཀྱི་གཞུང་འདི་བྱུང་བའམ་སྨོས་པ་ཡིན་པའི་ཕྱིར། ངོ་བོ་ཚིག་ཕྲད་ཅེས་སོགས་ཀྱི་གཞུང་འདི་སྒྲུབ་བྱེད་རྟོགས་པའི་ཞེས་སོགས་ལས་འཕྲོས་པའི་རྒྱུ་མཚན་ཡོད་དེ། སྒྲུབ་བརྗོད་ཅེས་སོགས་ཀྱི་སྐབས་སུ། གཞན་དོན་ཕྱོགས་ཡང་དག་གི་མཚན་ཉིད་ལ་རྨོངས་པ་སེལ་བའི་ཕྱིར་དུ། གཞན་དོན་ཕྱོགས་ཡང་དག་གི་མཚན་ཉིད་མེད་པར་ཁས་བླངས་པ་དེ་ལ། འཆད་ཚུལ་ཇི་ལྟ་བུ་བྱེད་ཅེ་ན། འཆད་ཚུལ་ཡོད་དེ། དེ་ཟུར་ལྔ་ལྡན་དུ་བཤད་པའི་སྒོ་ནས་འཆད་དོ། །ཞེས་སྟོན་པ་ལ། ངོ་བོ་ཚིག་ཕྲད་བདག་ཉིད་འདོད། །ཅེས་སོགས་བྱུང་། སྒྲུབ་བརྗོད་རྟོགས་པའི་དོན་ཅན་ཉིད། །ཅེས་པ་དེ་ཁྱབ་སྔོན་ཅན་ལ་དེ་མེད་ཀྱང་ཞེས་སོགས་ལས་འཕྲོས་པའི་རྒྱུ་མཚན་ཡོད་དེ། ཁྱབ་སྔོན་ཅན་ལ་དེ་མེད་ཀྱང་ཞེས་སོགས་ཀྱི་སྐབས་སུ། ཁྱབ་པ་སྔོན་འགྲོ་ཅན་གྱི་སྒྲུབ་ངག་ཡང་དག་དང་ཕྱོགས་ཆོས་སྔོན་འགྲོ་ཅན་གྱི་སྒྲུབ་རྟགས་ཡང་དག་གཉིས་ཀྱི་ཡན་ལག་ཏུ། བསྒྲུབ་བྱ་ཚིག་ཟིན་ལ་བརྗོད་པ་མེད་ཀྱང་། དེ་འདྲའི་སྒྲུབ་རྟགས་ཡང་དག་གཉིས་བཀོད་པ་ལ་བརྟེན་ནས། སྐབས་ཀྱི་བསྒྲུབ་བྱ་རྟོགས་པའི་རྗེས་དཔག་སྐྱེ་བར་ཁས་བླངས་པ་ལ། ཁོ་ན་རེ། གཞན་དོན་སྒྲུབ་ངག་ཡང་དག་བཤད་པའི་འོག་ཏུ་གཞན་དོན་ཕྱོགས་ཡང་དག་བཤད་པ་ལ་དགོས་པ་མེད་པར་ཐལ། དེ་འདྲའི་སྒྲུབ་ངག་ཡང་དག་བཀོད་པ་ལ་བརྟེན་ནས། སྒྲུབ་བྱེད་རྟོགས་པའི་རྗེས་དཔག་སྐྱེ་བ་ཡིན་པའི་ཕྱིར། ཞེས་པའི་ལན་འཆད་པ་ལ། སྒྲུབ་བརྗོད་རྟོགས་པའི་ཞེས་སོགས་བྱུང་བ་ཡིན་པའི་ཕྱིར། ཁྱབ་སྔོན་ཅན་ལ་དེ་མེད་ཀྱང་ཞེས་སོགས་ཀྱི་གཞུང་འདི། ནང་གི་ཡན་ལག་ཅེས་སོགས་ལས་འཕྲོས་པའི་རྒྱུ་མཚན་ཡོད་དེ། ནང་གི་ཞེས་སོགས་ཀྱི་སྐབས་སུ། གཞན་དོན་སྒྲུབ་ངག་ལ། གཞན་དོན་བསྒྲུབ་བྱ་ཡང་དག་དངོས་སུ་སྒྲུབ་པའི་ནུས་པ་མེད་ཀྱང་། དེ་ལ་དེ་བརྒྱུད་ནས་སྒྲུབ་པའི་ནུས་པ་ཡོད་པར་ཁས་བླངས་པ་ལ། ཁོ་ན་རེ། དེ་ལ་དེ་བརྒྱུད་ནས་སྒྲུབ་པའི་ནུས་པ་ཡང་མེད་པར་ཐལ། སྒྲུབ་ངག་ཀྱི་ཡན་ལག་ཏུ་བསྒྲུབ་བྱ་ཚིག་ཟིན་ལ་བརྗོད་པ་མེད་པའི་ཕྱིར། ཞེས་པ་དེའི་ལན་འཆད་པ་ལ། ཁྱབ་སྔོན་ཅན་ལ་དེ་མེད་ཀྱང་། ཞེས་སོགས་བྱུང་བ་ཡིན་པའི་ཕྱིར། ནང་གི་ཡན་ལག་ནུས་པ་ནི་ཞེས་སོགས་ཀྱང་། དོན་གྱི་དོན་རྟོགས། །ཞེས་སོགས་ལས་འཕྲོས་པའི་རྒྱུ་མཚན་ཡོད་དེ། དོན་གྱི་དོན་རྟོགས་ཞེས་སོགས་ཀྱི་སྐབས་སུ། ཕྱོགས་ཚིག་ཡང་དག་དང་། རྟགས་ཚིག་གཉིས་ལས་སྒྲུབ་བྱ་དངོས་སུ་སྒྲུབ་པའི་ནུས་པ་མེད་པར་ཁས་བླངས་པ་ལ། ཁོ་ན་རེ། སྒྲུབ་ངག་ཡང་དག་བཀོད་པ་ལ་དགོས་པ་མེད་པར་ཐལ། གཏན་ཚིག་ཡང་དག་ལ་བསྒྲུབ་བྱ་དངོས་སུ་སྒྲུབ་པའི་ནུས་པ་མེད་པའི་ཕྱིར། ཞེས་པ་དེའི་ལན་འཆད་པ་ལ། ནང་གི་ཡན་ལག་ཅེས་སོགས་བྱུང་། དོན་གྱི་དོན་རྟོགས། ཞེས་སོགས་ཀྱི་གཞུང་དེ་ཡང་། དོན་སྨོས་དེ་ནི་ཞེས་སོགས་ལས་འཕྲོས་པའི་རྒྱུ་མཚན་ཡོད་དེ། དོན་སྨོས་དེ་ནི་ཞེས་སོགས་ཀྱི་སྐབས་སུ། སྒྲུབ་ངག་ཡང་དག་ཏུ་འགྲོ་བ་ལ་སྐྱོན་དང་བྲལ་བ་ཙམ་ཞིག་དགོས་པར་བསྟན་ནས། འོ་ན། སྒྲུབ་ངག་ཡང་དག་ཏུ་འགྲོ་བ་ལ། དོན་སྐྱོན་དང་བྲལ་བ་ཙམ་གྱིས་ཆོག་གམ་ཞེ་ན། མི་ཆོག་སྟེ། དེའི་སྟེང་དུ་ཡང་། སྒྲ་སྐྱོན་དང་བྲལ་བ་གཅིག་དགོས་པའི་ཕྱིར། ཞེས་སྟོན་པར་བྱེད་པ་ལ། དོན་གྱི་དོན་རྟོགས་ཕྱིར་དོན་ལ་ཞེས་སོགས་བྱུང་། དོན་སྨོས་དེ་ནི་སྒྲ་དག་དང་། །ཞེས་སོགས་ཀྱི་གཞུང་དེ་ཡང་། དེ་སྤངས་ཕྱིར་བདག་མཐོང་བའི་ཚིག །ཅེས་སོགས་ལས་འཕྲོས་པའི་རྒྱུ་མཚན་ཡོད་དེ། དེ་སྤང་ཕྱིར་བདག་མཐོང་བའི་ཚིག །ཅེས་པའི་སྐབས་སུ། སྒྲུབ་ངག་ཡང་དག་ཏུ་འགྲོ་བ་ལ། བློ་སྐྱོན་དང་བྲལ་བ་གཅིག་དགོས་པར་བསྟན་ནས། འོ་ན། དེ་ལ་དེ་ཙམ་གྱིས་ཆོག་གམ་ཞེ་ན། མི་ཆོག་སྟེ། དེའི་སྟེང་དུ་ཡང་དོན་སྐྱོན་དང་བྲལ་བ་གཅིག་དགོས་པའི་ཕྱིར་རོ། །ཞེས་སྟོན་པ་ལ། དོན་སྨོས་དེ་ནི་ཞེས་སོགས་བྱུང་། གཉིས་པ་དཀྱུས་ཀྱི་ས་བཅད་པའི་འབྲེལ་དང་། ཚིག་གིས་ཉེ་འབྲེལ་གཉིས་བསྡོམས་ནས་འཆད་པ་ལ། གདུལ་བྱ་གཞན་རྗེས་སུ་འཛིན་པའི་ཐབས་གཞན་དོན་རྗེས་དཔག་གི་ལེའུ་འཆད་པ་ལ། གཞན་དོན་རྗེས་དཔག་གི་མཚན་ཉིད་གསུངས་པའི་དགོས་པ་བཤད་པ། ནུས་ཡུལ་བསྒྲུབ་བྱའི… བསྟན་བྱ་རྟགས་ཀྱི་དབྱེ་བ་བཤད་པའི་དགོས་པ་བཤད་པ་དང་གསུམ་ཡོད་པའི་ནང་ནས། གསུམ་པ་དེ་འཆད་པ་ལ་མདོར་བསྟན་པ་དང་། རྒྱས་པར་བཤད་པ་གཉིས། དང་པོ་འཆད་པ་ལ། དགོས་པ་དངོས་དང་། རྩོད་པ་སྤོང་པ་གཉིས། དང་པོ་འཆད་པ་ལ། གཏན་ཚིགས་རབ་ཏུ་དབྱེ་བའི་དོན། །ཞེས་སོགས་བྱུང་། དེ་ཡང་འབྲུ་དང་སྦྱར་ན། སློབ་དཔོན་ཕྱོགས་ཀྱི་གླང་པོས་ཚད་མ་མདོར་ཕྱོགས་ཆོས་ཅན་གྱི་གཏན་ཚིགས་དགུ་མདོར་བསྡུས་གསུངས་པ་ཆོས་ཅན། དགོས་པ་ཡོད་དེ། ཕྱོགས་ཆོས་ཅན་གྱི་གཏན་ཚིགས་ཀྱི་ཕྱོགས་གཉིས་ལ་འཇུག་ཚུལ་གྱི་རབ་དབྱེ་བདེ་བླག་ཏུ་རྟོགས་པར་བྱ་བའི་ཆེད་ཡིན་པའི་ཕྱིར། ཞེས་སྟོན་པ་ལ། གཏན་ཚིགས་རབ་ཏུ་ཞེས་སོགས་བྱུང་། གཉིས་པ་རྩོད་སྤོང་འཆད་པ་ལ། རྩོད་པ་དང་། ལན་གཉིས་ལས། དང་པོ་འཆད་པ་ལ། གང་ལ་རྩོད་པ་དང་། གང་གིས་རྩོད་པ། ཚུལ་ཇི་ལྟར་རྩོད་པ་དང་གསུམ། དང་པོ་འཆད་པ་ལ། ཚད་མ་འཆད་པ་ལ། ཚད་མ་མདོ་ལས། གང་ཕྱིར་གཏན་ཚིགས་དག་དང་ནི། །དེར་སྣང་ཕལ་ཆེར་ཕྱོགས་ཆོས་ཉིད། །དེས་ན་གཏན་ཚིགས་སོགས་དོན་གྱི། །སྔོན་དུ་དེ་དབྱེ་བསྟན་པར་བྱ། །ཞེས་པའི་སྐབས་སུ། ཕྱོགས་ཆོས་ཅན་གྱི་གཏན་ཚིགས་ཀྱི་དབྱེ་བ་གསུངས་པ་དེ་ལ་རྩོད། གཉིས་པ་ནི། ཕྱི་ནང་གི་པཎྜི་ཏ་ཁ་ཅིག་གིས་རྩོད། གསུམ་པ་ཚུལ་ཇི་ལྟར་དུ་རྩོད་པ་ནི། བྱས་པ་ཆོས་ཅན། མཐུན་དཔེ་བུམ་པ་ལ་རྗེས་སུ་མི་འགྲོ་བར་ཐལ། ཆོས་ཅན་སྒྲའི་ཁྱད་པར་དུ་བྱས་པའི་ཆོས་ཡིན་པའི་ཕྱིར། བྱས་རྟགས་ཀྱིས་སྒྲ་མི་རྟག་པར་སྒྲུབ་པ་དེའི་ཕྱོགས་ཆོས་ཡིན་པའི་ཕྱིར། ཞེས་པའི་ཚུལ་གྱིས་རྩོད་པ་ཡིན་ཏེ། རྣམ་ངེས་ལས། གལ་ཏེ་ཕྱོགས་ཀྱི་ཆོས་ཉིད་ཡིན་ན། དེའི་ཁྱད་པར་གཞན་ལ་མི་འཇུག་པའི་ཕྱིར། ཐུན་མོང་མ་ཡིན་པ་ཉིད་ཡིན་ནོ་ཞེ་ན། ཞེས་གསུངས་པའི་ཕྱིར། གཉིས་པ་དེའི་དངོས་ལན་འཆད་པ་ལ། རྣམ་གཅོད་གསུམ་གྱི་རྣམ་གཞག་སྤྱིར་བསྟན་པ་དང་། སྐབས་སུ་བབ་པའི་རྩོད་ལན་བྱེ་བྲག་ཏུ་བཤད་པ་གཉིས། དང་པོ་འཆད་པ་ལ། གཞུང་འདི་ཉིད་དང་སྦྱར་ཏེ་བཤད་པ་དང་། རིགས་གཏེར་དང་སྦྱར་ཏེ་བཤད་པ་གཉིས། དང་པོ་འཆད་པ་ལ། ངེས་བཟུང་དངོས་སུ་སྦྱར་བའི་རྣམ་གཅོད་གསུམ་བཤད་པ་དང་། དེ་དངོས་སུ་མ་སྦྱར་བའི་རྣམ་གཅོད་གསུམ་བཤད་པ་གཉིས། དང་པོ་འཆད་པ་ལ། ཆོས་ཀྱི་ཚིག་ཕྲད་ཐ་དད་པར། །བྱེད་པས་མི་ལྡན་གཞན་ལྡན་དང་། །ཞེས་སོགས་ཚིག་རྐང་ལྔ་བྱུང་བ་ཡིན། དེ་ཡང་འབྲུ་དང་སྦྱར་ན། ཆོས་ཀྱི་ཚིག་ཕྲད་དེ། ངེས་བཟུང་དངོས་སུ་སྦྱར་བའི་རྣམ་གཅོད་ཀྱི་ཚིག་ཆོས་ཅན། ཁྱོད་ལ་སྦྱར་ས་ཐ་དད་པའི་དབྱེ་བས་རྣམ་པ་གསུམ་དུ་ཡོད་དེ། སྒྲ་བྱས་པ་ཁོ་ན་ཡིན་ཞེས་པ་ལྟ་བུ། ཁྱད་པར་དང་ངེས་བཟུང་ལྷན་ཅིག་ཏུ་སྦྱར་བ་མི་ལྡན་རྣམ་གཅོད་ཀྱི་ཚིག སྒྲ་ཁོ་ན་མཉན་བྱ་ཡིན་ཞེས་པ་ལྟ་བུ། ཁྱད་གཞི་དང་ངེས་བཟུང་དངོས་སུ་སྦྱར་བ་གཞན་ལྡན་རྣམ་གཅོད་ཀྱི་ཚིག མཚོ་སྐྱེ་ལ་སྔོན་པོ་སྲིད་པ་ཁོ་ན་ཡིན། ཞེས་པ་ལྟ་བུ། བྱ་བ་སྲིད་པ་དང་ངེས་བཟུང་ལྷན་ཅིག་ཏུ་སྦྱར་བ་མི་སྲིད་རྣམ་གཅོད་ཀྱི་ཚིག་སྟེ་གསུམ་ཡོད་པའི་ཕྱིར། ཞེས་སྟོན་པ་ལ། ཆོས་ཀྱི་ཚིག་ཕྲད་ཐ་དད་པར། །ཞེས་སོགས་བྱུང་། དེ་ཡང་སོ་སོར་ཕྲལ་ཏེ་བཤད་ན། སྒྲ་བྱས་པ་ཁོ་ན་ཡིན་ཞེས་པའི་ཚིག་ཆོས་ཅན། ཁྱོད་ངེས་བཟུང་དངོས་སུ་སྦྱར་བའི་མི་ལྡན་རྣམ་གཅོད་ཀྱི་ཚིག་ཡིན་ཏེ། ངེས་བཟུང་དངོས་སུ་སྦྱར་བའི་ཚིག་ཡིན་པ་གང་ཞིག ཁྱད་གཞི་སྒྲ་ལ་ཁྱད་ཆོས་བྱས་པ་མི་ལྡན་པ་རྣམ་པར་བཅད་ནས། ལྡན་པ་ཁོ་ནར་སྟོན་པའི་ཚིག་ཡིན་པའི་ཕྱིར་ཏེ། སྒྲ་ཡིན་ན་བྱས་པ་ཡིན་པས་ཁྱབ་པ་སྟོན་པའི་ཚིག་ཡིན་པའི་ཕྱིར། ཚིག་དེ་ལ་བརྟེན་ནས། སྒྲ་ཡིན་ན་བྱས་པ་ཡིན་པས་ཁྱབ་པ་སྟོན་ནུས་པའི་རྒྱུ་མཚན་ཡོད་དེ། ཚིག་དེ་ལ་བརྟེན་ནས་ཁྱད་གཞི་སྒྲ་དེ་ཡིན་ན། ཁོའི་སྟེང་དུ་ཁྱད་ཆོས་བྱས་པ་གཅིག་ངེས་པར་ཚང་དགོས་སོ་ཞེས་ཤེས་པར་བྱེད་པ་ཡིན་པའི་ཕྱིར་རོ། །ཞེས་སྟོན་པར་བྱེད་པ་ལ། ཆོས་ཀྱི་ཚིག་ཕྲད་ཐ་དད་པར། །ཁྱད་ཆོས་དང་ནི་ལྷན་ཅིག་བརྗོད། །ཤིན་ཏུ་མི་ལྡན་རྣམ་གཅོད་བྱེད། །ཅེས་པ་འདི་བྱུང་། ཡང་སྒྲ་ཁོ་ན་མཉན་བྱ་ཡིན་ཞེས་པའི་ཚིག་དེ་ཆོས་ཅན། ཁྱོད་ངེས་བཟུང་དངོས་སུ་སྦྱར་བའི་གཞན་ལྡན་རྣམ་གཅོད་ཀྱི་ཚིག་ཡིན་ཏེ། དེ་དངོས་སུ་སྦྱར་བའི་ཚིག་ཡིན་པ་གང་ཞིག ཁྱད་ཆོས་མཉན་བྱ་དེ། ཁྱད་གཞི་སྒྲ་མ་ཡིན་པ་གཞན་དང་ལྡན་པ་རྣམ་པར་བཅད་ནས། སྒྲ་ཁོ་ན་ལ་ལྡན་པར་སྟོན་པར་བྱེད་པ་ཡིན་པའི་ཕྱིར་ཏེ། མཉན་བྱ་ཡིན་ན་སྒྲ་ཡིན་པས་ཁྱབ་པ་སྟོན་པའི་ཚིག་ཡིན་པའི་ཕྱིར། འོ་ན་ཚིག་དེ་ལ་བརྟེན་ནས། མཉན་བྱ་ཡིན་ན། སྒྲ་ཡིན་པས་ཁྱབ་པ་སྟོན་ནུས་པའི་རྒྱུ་མཚན་ཅི་ཡིན་ཟེར་ན། དེའི་རྒྱུ་མཚན་ཡོད་དེ། སྒྲ་ཁོ་ན་མཉན་བྱ་ཡིན་ཞེས་བརྗོད་པས། ཁྱད་ཆོས་མཉན་བྱ་ཡིན་ན། ཁྱད་གཞི་སྒྲའི་སྟེང་དུ་ངེས་པར་གྱིས་གྲུབ་པ་གཅིག་དགོས་སོ་ཞེས་ཤེས་པར་བྱེད་པ་ཡིན་པའི་ཕྱིར། ཞེས་སྟོན་པར་བྱེད་པ་ལ། ཆོས་ཀྱི་ཚིག་ཕྲད་ཐ་དད་པར། །ཁྱད་པར་ཅན་དང་ལྷན་ཅིག་བརྗོད། །ཤིན་ཏུ་གཞན་ལྡན་རྣམ་གཅོད་བྱེད། །ཅེས་པ་འདི་བྱུང་། གཞན་ཡང་། མཚོ་སྐྱེས་པདྨོ་ལ་སྔོན་པོ་སྲིད་པ་ཁོ་ན་ཞེས་པའི་ཚིག་དེ་ཆོས་ཅན། ངེས་བཟུང་དངོས་སུ་སྦྱར་བའི་མི་སྲིད་རྣམ་གཅོད་ཀྱི་ཚིག་ཡིན་ཏེ། དེ་དངོས་སུ་སྦྱར་བའི་ཚིག་ཡིན་པ་གང་ཞིག ཁྱད་ཆོས་སྔོན་པོ་དེ་ཁྱད་གཞི་མཚོ་སྐྱེས་ལ་མི་སྲིད་པ་རྣམ་པར་བཅད་ནས། སྲིད་པ་ཙམ་དུ་སྟོན་པའི་ཚིག་ཡིན་པའི་ཕྱིར། ཞེས་སྟོན་པ་ལ། ཆོས་ཀྱི་ཚིག་ཕྲད་ཐ་དད་པར། །བྱ་བ་དང་ནི་ལྷན་ཅིག་བརྗོད། །ཤིན་ཏུ་མི་སྲིད་རྣམ་གཅོད་བྱེད། །ཅེས་པ་འདི་བྱུང་། གཉིས་པ་ངེས་བཟུང་དངོས་སུ་མ་སྦྱར་བའི་རྣམ་གཅོད་གསུམ་འཆད་པ་ལ། མཚན་ཉིད་ཀྱི་སྒོ་ནས་མདོར་བསྟན། དབྱེ་བའི་སྒོ་ནས་རྒྱས་པར་བཤད། མཚན་གཞིའི་སྟེང་དུ་གཏན་ལ་ཕབ། སྒྲུབ་བྱེད་ཀྱི་སྒོ་ནས་དོན་བསྡུ་བ་དང་བཞི། དང་པོ་འཆད་པ་ལ། དེ་སྦྱར་མེད་ཀྱང་བརྗོད་འདོད་ལས། །དེ་དོན་ཉིད་ནི་རྟོགས་པར་འགྱུར། །གང་ཕྱིར་ངག་འབྲས་རྣམ་གཅོད་ཕྱིར། །ཞེས་པ་འདི་བྱུང་། དེ་འབྲུ་དང་སྦྱར་ན། རྣམ་གཅོད་གསུམ་གྱི་དོན་སོ་སོར་གོ་བར་བྱེད་པ་དེ་ལ། ངེས་བཟུང་དངོས་སུ་སྦྱར་བ་གཅིག་དགོས་སམ་ཞེ་ན། མི་དགོས་ཏེ། ངེས་བཟུང་དངོས་སུ་སྦྱར་བ་མེད་ཀྱང་། བརྗོད་འདོད་ཀྱི་དབང་ལས། རྣམ་གཅོད་གསུམ་གྱི་དོན་སོ་སོར་རྟོགས་པར་འགྱུར་བ་དེ་འདྲ་ཡོད་པའི་ཕྱིར། དེ་ཡང་རྒྱུ་མཚན་གང་གི་ཕྱིར་ན། ངག་རྣམ་ནི་རྣམ་གཅོད་གསུམ་གང་རུང་གི་འབྲས་བུ་ཅན་ཏེ་རྒྱུ་ཡིན་པའི་ཕྱིར་རོ། །དེས་ན་ཁོ་ན་བ་དངོས་སུ་མ་སྦྱར་བའི་རྣམ་གཅོད་ཀྱི་ཚིག་ཆོས་ཅན། ངེས་བཟུང་དངོས་སུ་མ་སྦྱར་བའི་རྣམ་གཅོད་ཀྱི་ཚིག་གི་མཚན་ཉིད་ཡིན་དེ། དེའི་འཇོག་བྱེད་ཡིན་པའི་ཕྱིར། ཞེས་སྟོན་པ་ལ། དེ་སྦྱར་མེད་ཀྱང་བརྗོད་འདོད་ལས། །ཞེས་པ་འདི་བྱུང་། གཉིས་པ་དབྱེ་བའི་སྒོ་ནས་རྒྱས་པར་བཤད་པ་ལ། ངེས་བཟུང་དངོས་སུ་མ་སྦྱར་བའི་རྣམ་གཅོད་ཀྱི་ཚིག་ཆོས་ཅན། ཁྱོད་ལ་དབྱེ་ན་གསུམ་ཡོད་དེ། ནག་པ་འཕོངས་སྐྱེན་ཞེས་པ་ལྟ་བུ། ངེས་བཟུང་དངོས་སུ་མ་སྦྱར་བ་མི་ལྡན་རྣམ་གཅོད་ཀྱི་ཚིག ནག་པ་དང་སྲིད་སྒྲུབ་གཉིས་ཀྱི་ནང་ནས་སྲིད་སྒྲུབ་འཕོངས་སྐྱེན་ཞེས་པ་ལྟ་བུ་གཞན་ལྡན་རྣམ་གཅོད་ཀྱི་ཚིག མཚོ་སྐྱེས་ལ་སྔོན་པོ་སྲིད་མི་སྲིད་དྲིས་པ་ན་སྲིད་ཅེས་པ་ལྟ་བུ། མི་སྲིད་རྣམ་གཅོད་ཀྱི་ཚིག་སྟེ་གསུམ་ཡོད་པའི་ཕྱིར། ཞེས་སྟོན་པ་ལ། དཔེར་ན་ནག་པ་འཕོངས་སྐྱེན་པའམ། །སྲིད་སྒྲུབ་འཕོངས་སྐྱེན་ཞེས་པའམ། །སྔོན་པོ་མཚོ་སྐྱེས་འགྱུར་ཞེས་བཞིན། །ཞེས་པ་འདི་བྱུང་། གསུམ་པ་མཚན་གཞིའི་སྟེང་དུ་གཏན་ལ་ཕབ་པ་ལ། ནག་པ་འཕོངས་སྐྱེན་མི་སྐྱེན་དྲིས་པའི་ཚེ། ནག་པ་འཕོངས་སྐྱེན་ཞེས་པའི་ཚིག་ཆོས་ཅན། ངེས་བཟུང་དངོས་སུ་མ་སྦྱར་བའི་མི་ལྡན་རྣམ་གཅོད་ཀྱི་ཚིག་ཡིན་ཏེ། ངེས་བཟུང་དངོས་སུ་མ་སྦྱར་བའི་ཚིག་གང་ཞིག ཁྱད་ཆོས་འཕོངས་སྐྱེན་པ་དེ། ཁྱད་གཞི་ནག་པ་ལ་མི་ལྡན་པ་རྣམ་པར་བཅད་ནས། དེ་ལ་ལྡན་པ་ཁོ་ནར་སྟོན་པའི་ཚིག་ཡིན་ཏེ། ནག་པ་ཡིན་ན་འཕོངས་སྐྱེན་པ་ཡིན་པས་ཁྱབ་པ་སྟོན་པའི་ཚིག་ཡིན་པའི་ཕྱིར། ཞེས་སྟོན་པ་ལ། དེ་སྦྱར་མེད་ཀྱང་བརྗོད་འདོད་ལས། །དེ་དོན་ཉིད་ནི་རྟོགས་པར་འགྱུར། །དཔེར་ན་ནག་པ་འཕོངས་སྐྱེན་བཞིན། །ཞེས་པ་འདི་བྱུང་། གཞན་ཡང་། ནག་པ་དང་སྲིད་སྒྲུབ་གཉིས་ཀྱི་ནང་ནས། སྲིད་སྒྲུབ་འཕོངས་སྐྱེན་ཞེས་པའི་ཚིག་ཆོས་ཅན། ངེས་བཟུང་དངོས་སུ་མ་སྦྱར་བའི་གཞན་ལྡན་རྣམ་གཅོད་ཀྱི་ཚིག་ཡིན་པའི་ཕྱིར་ཏེ། དེ་དངོས་སུ་མ་སྦྱར་བའི་ཚིག་གང་ཞིག ཁྱད་ཆོས་འཕོངས་སྐྱེན་པ་དེས། ཁྱད་གཞི་ནག་པ་དང་། སྲིད་སྒྲུབ་གཉིས་ཀྱི་ནང་ནས་ནག་པ་ལ་ལྡན་པ་རྣམ་པར་བཅད་ནས། སྲིད་སྒྲུབ་ཁོ་ན་ལ་ལྡན་པར་སྟོན་པའི་ཚིག་ཡིན་ཏེ། དེ་གཉིས་ཀྱི་ནང་ནས་འཕོངས་སྐྱེན་པ་དེ་ཡིན་ན། སྲིད་སྒྲུབ་ཡིན་པས་ཁྱབ་པ་སྟོན་པའི་ཚིག་ཡིན་པའི་ཕྱིར། ཞེས་སྟོན་པ་ལ། དེ་སྦྱར་མེད་ཀྱང་བརྗོད་འདོད་ལས། །དེ་དོན་ཉིད་ནི་རྟོགས་པར་འགྱུར། །དཔེར་ན་སྲིད་སྒྲུབ་འཕོངས་སྐྱེན་བཞིན། །ཞེས་པ་འདི་བྱུང་། གསུམ་པ་མཚོ་སྐྱེས་ལ་སྔོན་པོ་སྲིད་མི་སྲིད་དྲིས་པའི་ཚེ། མཚོ་སྐྱེས་ལ་སྔོན་པོ་སྲིད་ཅེས་ཚིག་ཆོས་ཅན། ངེས་བཟུང་དངོས་སུ་མ་སྦྱར་བའི་མི་སྲིད་རྣམ་གཅོད་ཀྱི་ཚིག་ཡིན་ཏེ། དེ་གང་ཞིག ཁྱད་ཆོས་སྔོན་པོ་དེ་ཁྱད་གཞི་མཚོ་སྐྱེས་ལ་མི་སྲིད་པ་རྣམ་པར་བཅད་ནས་སྲིད་པ་ཙམ་སྟོན་པའི་ཚིག་ཡིན་ཏེ། མཚོ་སྐྱེས་ཡིན་ན་སྔོན་པོ་ཡིན་པས་མ་ཁྱབ་ཀྱང་། མཚོ་སྐྱེས་འགའ་ཞིག་སྔོན་པོར་སྟོན་པའི་ཚིག་ཡིན་པའི་ཕྱིར། ཞེས་སྟོན་པ་ལ། དེ་སྦྱར… དེ་དོན་ཉིད… མཚོ་སྐྱེས་སྔོན་པོར་འགྱུར་ཞེས་བཞིན། །ཞེས་པ་འདི་བྱུང་། བཞི་པ་སྒྲུབ་བྱེད་ཀྱི་སྒོ་ནས་དོན་བསྡུ་བ་ལ། ནག་པ་འཕོངས་སྐྱེན་པའི་ཚིག་ཆོས་ཅན། ནག་པ་འཕོངས་སྐྱེན་པའི་འགལ་ཟླ། འཕོངས་མི་སྐྱེན་པ་རྣམ་པར་བཅད་ནས། ནག་པ་འཕོངས་སྐྱེན་ཞེས་པའི་དོན་ལ་རྟོགས་པ་སྐྱེ་བའི་ཚིག་ཡིན་པའི་ཕྱིར་ཏེ། ནག་པ་འཕོངས་སྐྱེན་ཞེས་པའི་ཚིག་ཡིན་པ་གང་ཞིག ནག་པ་འཕོངས་སྐྱེན་པ་དེ་ལྟར་འཇིག་རྟེན་ན་གྲགས་པ་ཡིན་པའི་ཕྱིར་དང་། ནག་པ་འཕོངས་སྐྱེན་མི་སྐྱེན་དྲིས་པའི་སྐབས་ཐོབ་ཀྱི་ནུས་པ་ལས་ཤེས་པ་ཡིན་པའི་ཕྱིར་དང་། ནག་པ་འཕོངས་སྐྱེན་ཞེས་པ་ཙམ་ཞིག་བརྗོད་པར་འདོད་པའི་བརྗོད་འདོད་ཀྱི་རྗེས་སུ་འབྲང་བའི་ཚིག་ཡིན་པའི་ཕྱིར། ཞེས་སྟོན་པ་ལ། ནག་པ་འཕོངས་སྐྱེན་ཞེས་པའམ། །དེར་ཡང་ཟླ་བོ་རྣམ་གཅོད་པ། །ཞེས་པ་ནས། སྒྲ་ནི་བརྗོད་འདོད་རྗེས་འབྲང་ཕྱིར། །ཞེས་པའི་བར་འདི་བྱུང་། གཉིས་པ་ནག་པ་དང་སྲིད་སྒྲུབ་གཉིས་ཀྱི་ནང་ནས། སྲིད་སྒྲུབ་འཕོངས་སྐྱེན་ཞེས་པའི་ཚིག་དེ་ཆོས་ཅན། སྲིད་སྒྲུབ་ཀྱི་འགལ་ཟླ་ནག་པ་འཕོངས་སྐྱེན་པ་རྣམ་པར་བཅད་ནས། སྲིད་སྒྲུབ་འཕོངས་སྐྱེན་པའི་དོན་ལ་རྟོགས་པ་སྐྱེ་བའི་ཚིག་ཡིན་པའི་ཕྱིར་ཏེ། སྲིད་སྒྲུབ་འཕོངས་སྐྱེན་ཞེས་པའི་ཚིག་ཡིན་པ་གང་ཞིག དེ་གཉིས་ཀྱི་ནང་ནས་སྲིད་སྒྲུབ་འཕོངས་སྐྱེན་པ་འཇིག་རྟེན་ན་གྲགས་པའི་ཕྱིར་དང་། དེ་གཉིས་ཀྱི་ནང་ནས་སྲིད་སྒྲུབ་འཕོངས་སྐྱེན་མི་སྐྱེན་དྲིས་པའི་སྐབས་ཐོབ་ཀྱི་ནུས་པ་ལས་ཤེས་པ་ཡིན་པའི་ཕྱིར་ད་ང་། དེ་གཉིས་ཀྱི་ནང་ནས་སྲིད་སྒྲུབ་འཕོངས་སྐྱེན་ཞེས་པ་ཙམ་ཞིག་བརྗོད་པར་འདོད་པའི་བརྗོད་འདོད་ཀྱི་རྗེས་སུ་འབྲང་བའི་ཚིག་ཡིན་པའི་ཕྱིར། ཞེས་སྟོན་པ་ལ། སྲིད་སྒྲུབ་འཕོངས་རྐྱེན་ཞེས་པའམ། །དེར་ཡང་ཟླའོ… ཞེས་པ་ནས་བཟུང་སྟེ། སྒྲ་ནི་བརྗོད་འདོད་རྗེས་འབྲང་ཕྱིར། །ཞེས་པའི་བར་འདི་རྣམས་བྱུང་། གསུམ་པ་མཚོ་སྐྱེས་ལ་སྔོན་པོ་སྲིད་ཅེས་པའི་ཚིག་ཆོས་ཅན། མཚོ་སྐྱེས་ལ་སྔོན་པོ་སྲིད་པའི་འགལ་ཟླ་མི་སྲིད་པ་རྣམ་པར་བཅད་ནས་སྲིད་པའི་དོན་ལ་རྟོགས་པ་བསྐྱེད་པའི་ཚིག་ཡིན་ཏེ། མཚོ་སྐྱེས་ལ་སྔོན་པོ་སྲིད་པ་ཞེས་པའི་ཚིག་ཡིན་པ་གང་ཞིག མཚོ་སྐྱེས་ལ་སྔོན་པོ་སྲིད་པ་ཙམ་ཞིག་འཇིག་རྟེན་ན་གྲགས་པའི་ཕྱིར་དང་། མཚོ་སྐྱེས་ལ་སྔོན་པོ་སྲིད་མི་སྲིད་པའི་སྐབས་ཐོབ་ཀྱི་ནུས་པ་ལས་ཤེས་པའི་ཕྱིར་དང་། མཚོ་སྐྱེས་ལ་སྔོན་པོ་སྲིད་པ་ཙམ་ཞིག་བརྗོད་པར་འདོད་པའི་བརྗོད་འདོད་ཀྱི་རྗེས་སུ་འབྲང་བའི་ཚིག་ཡིན་པའི་ཕྱིར། ཞེས་སྟོན་པ་ལ། སྔོན་པོ་མཚོ་སྐྱེས་འགྱུར་ཞེས་པའམ། དེར་ཡང… ཞེས་སོགས་གོང་གི་གཞུང་དེ་རྣམས་བྱུང་། འོ་ན་སྐབས་འདིར། ནག་པ་དང་། སྲིད་སྒྲུབ་ཅེས་གྲགས་པ་དེ་གང་ལ་ངོས་འཛིན་སྙམ་ན། ནག་པ་ཞེས་པ་ནི། ཚངས་པ། དབང་ཕྱུག ཁྱབ་འཇུག་གསུམ་གྱི་ཟླས་ཕྱེ་བའི་ལྷ་ཁྱབ་འཇུག་ཆེན་པོ་དང་། སྲིད་སྒྲུབ་ནི། དོན་ལ་ལྷ་དབང་བརྒྱ་བྱིན་གྱི་བུ་ཡིན་ཀྱང་། འཇིག་རྟེན་ཐ་སྙད་དུ་སྐྱ་སེང་བུ་ལྔ་ཞེས་གྲགས་པའི་ནང་ཚན། སྲིད་སྒྲུབ་ལ་ངོས་འཛིན་དགོས་པ་ཡིན་ཏེ། ཁྱབ་འཇུག་གིས་སྲིད་སྒྲུབ་ཀྱི་ཁ་ལོ་པ་བྱས་ཏེ། སྒྲ་ངན་དཔུང་ཚོགས་བཅུ་གཉིས་བཅོམ་ཞིང་། དེའི་ཚེ། དེ་གཉིས་འཕོངས་སྐྱེན་པར་གྲགས་པའི་ཕྱིར་དང་། གཉིས་ལྡན་གྱི་དུས། ལྷ་དང་ལྷ་མ་ཡིན་གྱིས་རྒྱ་ཚོ་བསྲུབས་པའི་ཚེ་བདུད་རྩི་བུམ་པ་གང་དང་། དུག་བུམ་པ་གང་སོགས་མདུན་དུ་བྱུང་བའི་དུག་གི་ནུས་པས། ཁྱབ་འཇུག་གི་ལྤགས་པ་ནག་པོར་སོང་བ་ལ་བརྟེན་ནས། ཁྱབ་འཇུག་གི་མངོན་བརྗོད་དུ། ནག་པོའམ། ནག་པ་ཞེས་གྲགས་པ་དང་། དུག་དེ་དབང་ཕྱུག་གི་མགྲིན་པར་བཞག་པས། མགྲིན་པ་བཻཌཱུརྻའི་མདོག་ལྟར་སྔོ་བས་དབང་ཕྱུག་ལ་མགྲིན་སྔོན་ཅན་ཞེས་རིག་བྱེད་ཀྱི་གཏམ་རྒྱུད་ལ་གྲགས་པའི་ཕྱིར་རོ། །གསུམ་པ་འཆད་བྱེད་ཚད་མ་རིགས་གཏེར་དང་སྦྱར་ཏེ་འཆད་པ་ལ། དོན་གྱི་རྣམ་གཅོད་གསུམ་བཤད་པ་དང་། སྒྲའི་རྣམ་གཅོད་གསུམ་བཤད་པ་གཉིས། དང་པོ་འཆད་པ་ལ། ཁྱད་གཞི་སོ་སོའི་སྟེང་དུ་རྣམ་གཅོད་གསུམ་བཤད་པ་དང་། ཁྱད་གཞི་གཅིག་གི་སྟེང་དུ་རྣམ་གཅོད་གསུམ་བཤད་པ་གཉིས། དང་པོ་ནི། ཁྱད་ཆོས་ཤེས་བྱ་དེ། ཁྱད་གཞི་དངོས་པོ་ལ་དོན་གྱི་མི་ལྡན་རྣམ་གཅོད་ཡིན་དེ། ཁྱད་ཆོས་ཤེས་བྱ་དེ། ཁྱད་གཞི་དངོས་པོ་ལ་ལྡན་པ་ཁོ་ནར་གྲུབ་པ་ཡིན་ཏེ། དངོས་པོ་ཡིན་ན་ཤེས་བྱ་ཡིན་པས་ཁྱབ་པ་ཡོད་པའི་ཕྱིར། གཉིས་པ་དེ་འཆད་པ་ལ། ཁྱད་ཆོས་དོན་བྱེད་མི་ནུས་པ་དེ། ཁྱད་གཞི་དངོས་མེད་ལ། དོན་གྱི་གཞན་ལྡན་རྣམ་གཅོད་ཡིན་ཏེ། ཁྱད་ཆོས་དོན་བྱེད་མི་ནུས་པ་དེ། ཁྱད་གཞི་དངོས་མེད་ལས་གཞན་པའི་དངོས་པོ་ལ་ལྡན་པ་རྣམ་པར་བཅད་ནས། དངོས་མེད་ཁོ་ན་ལ་ལྡན་པར་གྲུབ་པ་ཡིན་པའི་ཕྱིར་ཏེ། དོན་བྱེད་མི་ནུས་པ་ཡིན་ན་དངོས་མེད་ཡིན་པས་ཁྱབ་པ་ཡོད་པའི་ཕྱིར། གསུམ་པ་ལ་ཁྱད་ཆོས་སྔོན་པོ་དེ། ཁྱད་གཞི་མཚོ་སྐྱེས་ལ་དོན་གྱི་མི་སྲིད་རྣམ་གཅོད་ཡིན་ཏེ། སྔོན་པོ་དང་མཚོ་སྐྱེས་ཀྱི་གཞི་མཐུན་ཙམ་སྲིད་པའི་ཕྱིར་རོ། །ཞེས་སྟོན་པ་ལ། སྒྲ་དང་དོན་གྱི་རྣམ་གཅོད་ཀུན། །གསུམ་པོ་འདི་ལས་གཞན་ཡོད་མིན། །ཞེས་པ་འདི་བྱུང་། གཉིས་པ་ཁྱད་གཞི་གཅིག་གི་སྟེང་དུ་རྣམ་གཅོད་གསུམ་འཆད་པ་ལ། ཁྱད་ཆོས་དོན་བྱེད་ནུས་པ་དེ། ཁྱད་གཞི་དངོས་པོ་ལ་མི་ལྡན་རྣམ་གཅོད་ཡིན་ཏེ། ཁྱད་ཆོས་དོན་བྱེད་ནུས་པ་དེ། ཁྱད་གཞི་དངོས་པོ་ལ་མ་ཁྱབ་པའི་སྐྱོན་གཅོད་པར་བྱེད་པའི་མཚན་ཉིད་རྣམ་པར་དག་པ་ཡིན་པའི་ཕྱིར་ཏེ། དངོས་པོ་ཡིན་ན་དོན་བྱེད་ནུས་པ་ཡིན་དགོས་པའི་ཕྱིར་རོ། །གཉིས་པ་ཁྱད་ཆོས་དོན་བྱེད་ནུས་པ་དེ། ཁྱད་གཞི་དངོས་པོ་ལ་གཞན་ལྡན་རྣམ་གཅོད་ཡིན་ཏེ། དེ་འདྲ་བ་དེ་ཁྱད་གཞི་དངོས་པོ་ལ་ཁྱབ་ཆེས་པའི་སྐྱོན་གཅོད་པར་བྱེད་པའི་མཚན་ཉིད་རྣམ་པར་དག་པ་ཡིན་པའི་ཕྱིར་ཏེ། དོན་བྱེད་ནུས་པ་ཡིན་ན་དངོས་པོ་ཡིན་དགོས་པའི་ཕྱིར། གསུམ་པ་ལ། ཁྱད་ཆོས་དོན་བྱེད་ནུས་པ་དེ། ཁྱད་གཞི་དངོས་པོ་ལ་མི་སྲིད་རྣམ་གཅོད་ཡིན་ཏེ། དེ་འདྲ་བ་དེ་ཁྱད་གཞི་དངོས་པོ་ལ་མི་སྲིད་པའི་སྐྱོན་གཅོད་པར་བྱེད་པའི་མཚན་ཉིད་རྣམ་པར་དག་པ་ཡིན་པའི་ཕྱིར་ཏེ། དོན་བྱེད་ནུས་པ་དང་། དངོས་པོའི་གཞི་མཐུན་སྲིད་པ་ཡིན་པའི་ཕྱིར། ཞེས་སྟོན་པར་བྱེད་པ་ལ། མ་ཁྱབ་ཁྱབ་ཆེས་མི་སྲིད་གསུམ། །མཚན་ཉིད་ཀྱི་ནི་སྤྱི་སྐྱོན་ཡིན། །སྒྲ་དང་དོན་གྱི་རྣམ་གཅོད་ཀུན། །གསུམ་པོ་འདི་ལས་གཞན་ཡོད་མིན། །ཞེས་པ་འདི་བྱུང་། དེས་ན་སྒྲའི་རྣམ་གཅོད་གསུམ་ནི་གོང་དུ་བཤད་པ་དེར་གོ་བར་བྱའོ། །གཉིས་པ་དངོས་ལན་དེ་འཆད་པ་ལ། སྒྲ་དེའི་ཁྱད་པར་གྱི་ཆོས་བྱས་པ་ཆོས་ཅན། མཐུན་དཔེ་བུམ་པའི་སྟེང་དུ་རྗེས་སུ་མི་འགྲོ་བའི་སྐྱོན་ལྡན་པ་མིན་པར་ཐལ། ཁྱོད་ཆོས་ཅན་སྒྲ་དེ་ལ་མི་ལྡན་རྣམ་གཅོད་ཀྱི་སྒོ་ནས་ཁྱོད་ཆོས་སུ་གྲུབ་པའི་ཕྱོགས་ཆོས་ཡིན་གྱི་ཁྱོད་ཆོས་ཅན་སྒྲ་དེ་ལ་གཞན་ལྡན་རྣམ་གཅོད་ཀྱི་སྒོ་ནས་ཁྱོད་ཆོས་སུ་གྲུབ་པའི་ཕྱོགས་ཆོས་མ་ཡིན་པའི་ཕྱིར། ཞེས་སྟོན་པ་ལ། དེས་ན་མི་ལྡན་རྣམ་གཅོད་པས། །ཞེས་པ་ནས། རྗེས་འགྲོ་མེད་པའི་སྐྱོན་ལྡན་མིན། །ཞེས་པའི་བར་བྱུང་། གཉིས་པ་རྒྱས་པར་བཤད་པ་ལ། རྟགས་དགུ་ཐུན་མོང་དུ་གསུངས་པའི་དགོས་པ་བཤད་པ། ཡང་དག་གཉིས་དང་མཉན་བྱ་རྒྱས་པར་བཤད་པ། དགག་རྟགས་ཀྱི་དཔེར་བརྗོད་དངོས་སུ་མི་སྨོས་པའི་དགོས་པ་བཤད་པ་དང་གསུམ། དང་པོ་འཆད་པ་ལ། ཕྱོགས་ཆོས་འཁོར་ལོའི་གཏན་ཚིགས་དགུའི་སྟེང་སྟར་གསུམ་གྱི་དབུས་ན་གནས་པའི་སྒྲ་མི་རྟག་པར་སྒྲུབ་པ་ལ་བྱས་པ་དང་། འོག་སྟར་གསུམ་གྱི་དབུས་ན་གནས་པའི་དུང་སྒྲ་མི་རྟག་པར་སྒྲུབ་པ་ལ་རྩོལ་བྱུང་སྟེ། རྟགས་ཀྱི་དཔེར་བརྗོད་གཉིས་སྨོས་པ་ཆོས་ཅན། དགོས་པ་ཡོད་དེ། རང་གི་རང་བཞིན་སྒྲུབ་པ་ལ་ཚུལ་གསུམ་ཚང་ན་རང་བཞིན་གྱི་རྟགས་དང་། རང་གི་རྒྱུ་སྒྲུབ་པ་ལ་ཚུལ་གསུམ་ཚང་ན་འབྲས་རྟགས་ཡང་དག་སྟེ། རྟགས་རྣམ་པ་གཉིས་སུ་གྲུབ་པ་ཡོད་པའི་ཕྱིར། ཞེས་ཤེས་པར་བྱ་བའི་ཆེད་ཡིན་པའི་ཕྱིར། ཞེས་སྟོན་པ་ལ། རང་བཞིན་འབྲས་བུ་གྲུབ་དོན་དང་། །གཏན་ཚིགས་གཉིས་དང་། ཞེས་པ་འདི་བྱུང་། གཞན་ཡང་། ཕྱོགས་ཆོས་འཁོར་ལོའི་བར་ལྟར་གསུམ་གྱི་གཡས་ན་གནས་པའི། སྒྲ་རྟག་སྒྲུབ་ལ་བྱས་པ་དང་། གཡོན་ན་གནས་པའི་དུང་སྒྲ་རྟག་པར་སྒྲུབ་པ་ལ་རྩོལ་བྱུང་སྟེ། འགལ་རྟགས་ཀྱི་དཔེར་བརྗོད་གཉིས་སྨོས་པ་ཆོས་ཅན། དགོས་པ་ཡོད་དེ། རང་གི་ཡིན་ཕྱོགས་སྒྲུབ་པ་ལ། རང་བཞིན་གྱི་རྟགས་དང་འབྲས་བུའི་རྟགས་གཉིས་སུ་གྲུབ་ན། ལོག་ཕྱོགས་སྒྲུབ་པ་ལ་འགལ་རྟགས་གཉིས་སུ་གྲུབ་པའོ། །ཞེས་ཤེས་པར་བྱ་བའི་ཆེད་ཡིན་པའི་ཕྱིར། ཞེས་སྟོན་པ་ལ་ལྡོག་པ་གཉིས་ཞེས་པ་འདི་བྱུང་། ཡང་། ཕྱོགས་ཆོས་འཁོར་ལོའི་དབུས་ན་གནས་པའི་མཉན་བྱ་སྒྲ་རྟག་པར་སྒྲུབ་པར་བྱེད་པའི་ཐུན་མོང་མ་ཡིན་པའི་མ་ངེས་པའི་གཏན་ཚིགས་སློངས་པའི་རྒོལ་བའི་ངོར། སྒྲ་རྟག་པར་སྒྲུབ་པ་ལ་མཉན་བྱ་དཔེར་སྨོས་པ་ཆོས་ཅན། དགོས་པ་ཡོད་དེ། ལྡོག་ཚུལ་རྐྱང་པ་ཅན་གྱི་རྟགས་ཡོད་པར་འདོད་པ་ལ་རྩོད་པའི་ཕྱིར་རམ། དེ་དགག་པར་བྱ་བའི་ཆེད་ཡིན་པའི་ཕྱིར་རོ། །འོ་ན་རྩོད་ན་རྩོད་ཚུལ་ཇི་ལྟ་བུ་བྱེད་ཅེ་ན། དེ་འདྲའི་རྒོལ་བའི་ངོར། མཉན་བྱ་སྒྲ་རྟག་པར་བྱེད་པའི་ལྡོག་ཚུལ་རྐྱང་པ་ཅན་གྱི་རྟགས་ཡིན་པར་ཐལ། དེ་འདྲའི་རྒོལ་བའི་ངོར་མཉན་བྱའི་རྟགས་ཀྱིས་སྒྲ་རྟག་པར་སྒྲུབ་པར་བྱེད་པའི་ཕྱོགས་ཆོས་ཀྱང་གྲུབ། དེ་སྐོར་གྱི་ལྡོག་ཚུལ་ཡང་གྲུབ། དེ་སྐོར་གྱི་རྗེས་གསལ་མ་གྲུབ་པ་ཡིན་པའི་ཕྱིར། རྟགས་གཉིས་པ་གྲུབ་སྟེ། དེའི་ངོར་མཉན་བྱ་སྒྲ་རྟག་པར་སྒྲུབ་པར་བྱེད་པའི་མི་མཐུན་ཕྱོགས་ལ་མ་མཐོང་ཙམ་ཡིན་པའི་ཕྱིར་ཏེ། དེ་སྐོར་གྱི་མི་མཐུན་ཕྱོགས་ལ་མེད་པའི་ཕྱིར། རྟགས་གསུམ་པ་གྲུབ་སྟེ། དེའི་ངོར་མཉན་བྱ་སྒྲ་རྟག་པར་བྱེད་པའི་མཐུན་ཕྱོགས་ལ་མ་མཐོང་ཙམ་ཡིན་པའི་ཕྱིར་ཏེ། དེ་དེའི་མཐུན་ཕྱོགས་ལ་མེད་པའི་ཕྱིར། ཞེས་སྟོན་པ་ལ། རྩོད་ཕྱིར་ཁྱད་པར། ཞེས་པ་འདི་བྱུང་། ཡང་ཕྱོགས་ཆོས་འཁོར་ལོའི་སྟེང་སྟར་གསུམ་གྱི། གཡས་ན་གནས་པའི་སྒྲ་རྟག་པར་སྒྲུབ་པ་ལ་བདག་མེད་དཔེར་སྨོས་པ་ཆོས་ཅན། དགོས་པ་ཡོད་དེ། རྗེས་འགྲོའི་ཚུལ་རྐྱང་པ་ཅན་གྱི་རྟགས་ཡོད་པར་འདོད་པ་ལ་རྩོད་པའི་ཕྱིར་རམ། དེ་དགག་པར་བྱ་བའི་ཆེད་ཡིན་པའི་ཕྱིར། འོ་ན་རྩོད་ཚུལ་ཇི་ལྟ་བུ་ཞེ་ན། བདག་མེད་སྒྲ་རྟག་པར་བྱེད་པའི་རྗེས་འགྲོའི་ཚུལ་རྐྱང་པ་ཅན་གྱི་རྟགས་ཡིན་པར་ཐལ། དེ་སྐོར་གྱི་ཕྱོགས་ཀྱི་ཚུལ་གྲུབ། རྗེས་འགྲོའི་ཚུལ་ཡང་གྲུབ། དེ་སྐོར་གྱི་ལྡོག་ཚུལ་མ་གྲུབ་པའི་ཕྱིར། རྟགས་གཉིས་པ་དེ་གྲུབ་སྟེ། བདག་མེད་སྒྲ་རྟག་པར་སྒྲུབ་པར་བྱེད་པའི་མཐུན་ཕྱོགས་ལ་མཐོང་ཙམ་ཡིན་པའི་ཕྱིར་ཏེ། དེ་སྐོར་གྱི་མི་མཐུན་ཕྱོགས་ཡོད་པའི་ཕྱིར་རོ། །གསུམ་པ་ལྡོག་ཚུལ་མ་གྲུབ་སྟེ། བདག་མེད་སྐོར་གྱི་མི་མཐུན་ཕྱོགས་ལ་མ་མཐོང་ཙམ་མ་ཡིན་པའི་ཕྱིར་ཏེ། དེ་དེའི་མི་མཐུན་ཕྱོགས་ལ་ཡོད་པའི་ཕྱིར་རོ། །ཞེས་སྟོན་པར་བྱེད་པ་ལ། སྤྱི་དག་སྟེ། ཞེས་པ་འདི་བྱུང་། ཡང་། ཕྱོགས་ཆོས་འཁོར་ལོའི་གཏན་ཚིགས་དགུའི་སྟེང་སྟར་གསུམ་གྱི་གཡོན་ན་གནས་པའི་སྒྲ་རྩོལ་བྱུང་དུ་སྒྲུབ་པ་ལ་མི་རྟག་པ་དང་། འོག་ལྟར་གསུམ་གྱི་གཡས་ན་གནས་པའི་སྒྲ་རྩོལ་བྱུང་མིན་པར་སྒྲུབ་པ་ལ་མི་རྟག་པ་དང་། གཡོན་ན་གནས་པའི་རྒྱུ་མཚན་ཅན་གྱི་སྒྲ་ཤེས་སྒྲུབ་པའི་སྒྲ་རྟག་པར་སྒྲུབ་པ་ལ་མཉན་བྱ་སྟེ། ལྷག་མའི་དཔེར་བརྗོད་གསུམ་སྨོས་པ་ཆོས་ཅན། དགོས་པ་ཡོད་དེ། རྟགས་ཀྱིས་ལྡོག་ཚུལ་བྱེ་བྲག་ཏུ་སྒྲུབ་པར་བྱ་བའི་ཆེད་ཡིན་པའི་ཕྱིར་རོ། །དེ་སྒྲུབ་ཀྱི་རྟགས་ཐམས་ཅད། དེ་སྒྲུབ་ཀྱི་མི་མཐུན་ཕྱོགས་མཐའ་དག་ལས་ལོག་གོ་ཞེས་ཤེས་པར་བྱ་བའི་ཆེད་ཡིན་པའི་ཕྱིར། ཞེས་སྟོན་པ་ལ། ལྷག་མ་ལྡོག་པའི་སྒྲུབ་བྱེད་ཡིན། །ཞེས་པ་འདི་བྱུང་། གཉིས་པ་ཡང་དག་གཉིས་དང་མཉན་བྱ་རྒྱས་པར་བཤད་པ་ལ། ཡང་དག་གཉིས་རྒྱས་པར་བཤད་པ་དང་། ཁྱད་པར་མཉན་བྱ་རྒྱས་པར་བཤད་པ་གཉིས། དང་པོ་འཆད་པ་ལ། དགོས་པ་སོ་སོར་བཤད་པ་དང་། དེ་ཐུན་མོང་དུ་བཤད་པ་གཉིས། དང་པོ་འཆད་པ་ལ། དུང་སྒྲ་མི་རྟག་པར་སྒྲུབ་པ་ལ། རྩོལ་བྱུང་འབྲས་རྟགས་ཀྱི་དཔེར་བརྗོད་དུ་སྨོས་པའི་དགོས་པ། སྒྲ་མི་རྟག་པར་སྒྲུབ་པ་ལ། བྱས་པ་རང་བཞིན་རྟགས་ཀྱི་དཔེར་བརྗོད་དུ་སྨོས་པའི་དགོས་པ། འཕྲོས་དོན་རྩོད་པ་སྤང་བ། སླར་ཡང་དུང་སྒྲ་མི་རྟག་པ་སྒྲུབ་པ་ལ་རྩོལ་བྱུང་དཔེར་སྨོས་པའི་དགོས་པ་གཉིས་པ་བཤད་པ་དང་བཞི། དང་པོ་འཆད་པ་ལ། ཁོ་ན་རེ། ཕྱོགས་ཆོས་ཅན་གྱི་གཏན་ཚིགས་དགུ་འཆད་པའི་སྐབས་སུ་འབྲས་རྟགས་མཚན་ཉིད་པ་གཅིག་མི་སྨོས་པར། དུང་སྒྲ་མི་རྟག་པར་སྒྲུབ་པ་ལ་རྩོལ་བྱུང་འབྲས་རྟགས་ཡང་དག་གི་དཔེར་སྨོས་པའི་རྒྱུ་མཚན་ཅི་ཡིན་ཟེར་ན། དེའི་རྒྱུ་མཚན་ཡོད་དེ། དེ་སྒྲུབ་ཀྱི་འབྲས་རྟགས་ཐམས་ཅད། དེ་སྒྲུབ་ཀྱི་མི་མཐུན་ཕྱོགས་ལ་རྣམ་གཉིས་སུ་འཇུག་པའི་རྟགས་ཡིན་ནོ། །ཞེས་ཤེས་པར་བྱ་བའི་ཆེད་ཡིན་པའི་ཕྱིར་ཏེ། རང་བཞིན་རྟགས་ལས་གཞན་པའི་འབྲས་རྟགས་ཐམས་ཅད་རང་གི་གོ་བྱ་དེ་ཐུན་མོང་ལ་ཁྱབ་བྱེད་དུ་འཇུག་པ་མེད་པའི་ཕྱིར་ཏེ། རྒྱུ་ནི་འབྲས་བུ་ལས་འཁྲུལ་བ་སྲིད་པའི་ཕྱིར་དང་རང་རྒྱུ་དང་བཅས་པ་ཡིན་ན་ཡོད་པས་ཀྱང་མ་ཁྱབ། མེད་པས་ཀྱང་མ་ཁྱབ་པའི་ཕྱིར། ཞེས་སྟོན་པ་ལ། རང་བཞིན་ཉིད་ལས་གཞན་གྱིས་ནི། །གོ་བྱ་ལ་ཁྱབ་ཡོད་མིན་ཏེ། །རྒྱུ་ནི་འཁྲུལ་བ་སྲིད་པའི་ཕྱིར། །དེ་ཕྱིར་འབྲས་རྣམ་གཉིས་སུ་འཇུག །ཅེས་པ་འདི་བྱུང་། གཞན་ཡང་། ཕྱོགས་ཆོས་ཅན་གྱི་གཏན་ཚིགས་དགུ་འཆད་པའི་སྐབས་སུ། བཀོད་ཚོད་ལ་དུང་སྒྲ་མི་རྟག་པར་སྒྲུབ་པ་ལ་རྩོལ་བྱུང་འབྲས་རྟགས་ཀྱི་གཏན་ཚིགས་སུ་བཀོད་ནས། སོང་ཚོད་ལ་ཉན་ཤེས་མ་འཁྲུལ་བ་དུང་སྒྲ་ཐོས་པའི་ཉན་ཤེས་དབང་མངོན་རང་རྒྱུ་སྒྲ་མི་རྟག་སྔོན་སོང་དུ་གོ་བའི་འབྲས་རྟགས་སོང་བ་ཡིན་ལ། དེ་སྒྲུབ་ལ། ཉན་ཤེས་མ་འཁྲུལ་བ་འདི་འདྲ་ཆོས་ཅན། དུང་སྒྲ་ཐོས་པའི་ཉན་ཤེས་དབང་མངོན་རང་རྒྱུ་སྒྲ་མི་རྟག་པ་སྔོན་སོང་དུ་སྒྲུབ་པར་བྱེད་པའི་འབྲས་རྟགས་ཡིན་པར་ཐལ། དེ་ལྟར་སྒྲུབ་པར་བྱེད་པའི་རྟགས་གང་ཞིག ཁྱོད་རེ་འགའ་བ་སྟེ། རང་རྒྱུ་སྒྲ་མི་རྟག་པར་སྒྲུབ་པར་བྱེད་པའི་དེའི་འབྲས་བུར་གྲུབ་པ་ཡིན་པའི་ཕྱིར། ཞེས་སྟོན་པ་ལ། ཤེས་པ་འདི་འདྲ་རེས་འགའ་བའི། །འབྲས་བུར་གྲུབ་པས་དེ་རྟགས་ཡིན། །ཞེས་པ་འདི་བྱུང་། དེ་ལ་ཁོ་ན་རེ། རྟགས་མ་གྲུབ་སྟེ་སྒྲ་རྟག་པ་ཡིན་པའི་ཕྱིར་རོ་ཟེར་ན། ཉན་ཤེས་མ་འཁྲུལ་བ་དེ་ཆོས་ཅན། རང་རྒྱུ་སྒྲ་མི་རྟག་པའི་འབྲས་བུ་ཡིན་ཏེ། སྒྲ་རྟག་པའི་འབྲས་བུ་ཡིན་ན། དུས་འགའ་ཞིག་གི་ཚེ་ལྟོས་མེད་དུ་སྐྱེ་ལ། རེས་འགའ་འབྲས་བུ་མི་བྱེད་པ་སྟེ་མི་སྐྱེ་བ་འགལ་བའི་ཕྱིར། ཞེས་སྟོན་པ་ལ། ལྟོས་པ་མེད་པར་འགའ་ཞིག་ཚེ། །འབྲས་མི་བྱེད་པ་འགལ་བའི་ཕྱིར། །ཞེས་པའོ། །དེ་ལ་ཁོ་ན་རེ། སྐྱོན་མེད་དེ་སྒྲ་རྟག་པ་ཡིན་ཡང་། སྒྲ་རྟག་པའི་འབྲས་བུ་ཉན་ཤེས་མ་འཁྲུལ་བ་དེ་སྐྱེད་པ། མཐུན་དཔེ་དབང་པོ་གཟུགས་ཅན་པ་དང་། དམིགས་རྐྱེན། སྒྲ་ཚང་བ་ལ་ལྟོས་པའི་ཕྱིར་ཟེར་ན། སྒྲ་རྟག་པ་ཆོས་ཅན། ཁྱོད་ཀྱི་འབྲས་བུ་ཉན་ཤེས་མ་འཁྲུལ་བ་སྐྱེད་པ་དེ། མཐུན་དཔེ་དབང་པོ་གཟུགས་ཅན་པ་དང་། དམིགས་རྐྱེན་སྒྲ་ཚང་བ་ལ་ལྟོས་མི་དགོས་ཏེ། ཁྱོད་ལ་རྐྱེན་གྱིས་རྣམ་པ་ཀུན་ཏུ་ཕན་པ་ཉེ་བར་སྦྱོར་བ་ལ་མ་ཡིན་པའི་ཕྱིར་རོ། །ཞེས་སྟོན་པ་ལ། དབང་པོ་སྒྲ་ལ་དེའི། རྣམ་ཀུན་ཉེར་སྦྱོར་མིན་ཕྱིར་རོ། །ཞེས་པ་འདི་བྱུང་། དེ་ལ་ཁོ་ན་རེ་སྐྱོན་མེད་དེ། སྒྲ་རྟག་པ་ལ་རྐྱེན་གྱིས་ཕན་བཏགས་སུ་མེད་ཀྱང་། བདག་རྐྱེན་དབང་པོ་དེ་སྒྲ་མི་རྟག་པར་བྱེད་ཀྱི་གེགས་བསལ་དགོས་པའི་ཕྱིར་རོ་ཟེར་ན། ཉན་ཤེས་མ་འཁྲུལ་བ་ཆོས་ཅན། ཁྱོད་རང་གི་དམིགས་རྐྱེན་དུ་གྱུར་པའི་སྒྲ་རྐྱེན་གྱིས་རྩོལ་མ་ཐག་ཏུ་བྱུང་བར་ངེས་པ་མ་ཡིན་པར་ཐལ། ཁྱོད་རྐྱེན་དེའི་སྔ་རོལ་ཏུ་ཡོད་པའི་སྒྲ་རྟག་པ་གཟུང་དོན་དུ་བྱེད་པའི་ཤེས་པ་ཡིན་པའི་ཕྱིར་རོ། །ཞེས་སྟོན་པ་ནི། སྔར་ཡོད་པ་ཡི་ཤེས་པ་ནི། །རྩོལ་མ་ཐག་བྱུང་ངེས་མིན་ཏེ། །སྒྲིབ་བྱེད། ཅེས་སོགས་བྱུང་། གཉིས་པ་སྒྲ་མི་རྟག་པར་སྒྲུབ་པ་ལ་བྱས་པ་རང་བཞིན་གྱི་རྟགས་ཀྱི་དཔེར་བརྗོད་དུ་སྨོས་པའི་དགོས་པ་འཆད་པ་ལ། ཁོ་ན་རེ། དེ་འདྲ་བ་སྨོས་པ་ལ་དགོས་པ་མེད་པར་ཐལ། དུང་སྒྲ་མི་རྟག་པར་སྒྲུབ་པ་ལ་རྩོལ་བྱུང་དཔེར་སྨོས་པས་རང་བཞིན་རྟགས་ཀྱི་དཔེར་བརྗོད་གྲུབ་པ་ཡིན་པའི་ཕྱིར་ཟེར་ན། དུང་སྒྲ་མི་རྟག་པར་སྒྲུབ་པ་ལ་རྩོལ་བྱུང་དཔེར་སྨོས་པས། རང་བཞིན་རྟགས་ཀྱི་དཔེར་བརྗོད་གྲུབ་ཀྱང་། དེ་ལས་ཐ་དད་དུ་སྒྲ་མི་རྟག་པར་སྒྲུབ་པ་ལ་བྱས་པ་རང་བཞིན་གྱི་རྟགས་ཀྱི་དཔེར་བརྗོད་དུ་སྨོས་པ་ཆོས་ཅན། དགོས་པ་ཡོད་དེ། འབྲས་བུའི་རྟགས་དང་། རང་བཞིན་གྱི་རྟགས་གཉིས་ཀྱི་དཔེར་བརྗོད་ལྷན་ཅིག་ཏུ་ལྡན་ན། དེ་འདྲ་བ་གཉིས་པོ་དེ་མཐུན་ཕྱོགས་ལ་འཇུག་ཚུལ་མཚུངས་པར་དོགས་པ་སྐྱེ་བར་འགྱུར་བ་ལས། རང་བཞིན་གྱི་རྟགས་ཐམས་ཅད་འབྲས་བུའི་རྟགས་དང་འདྲ་བར་མཐུན་ཕྱོགས་ལ་རྣམ་གཉིས་སུ་འཇུག་པའི་རྟགས་ཡིན་པར་མཐུན་ཕྱོགས་ལ་ཁྱབ་བྱེད་དུ་འཇུག་པའི་རྟགས་གཅིག་ཀྱང་ཡོད་དོ་ཞེས་ཤེས་པར་བྱ་བའི་ཆེད་ཡིན་པའི་ཕྱིར་ཞེས་སྟོན་པ་ལ། འདི་ཉིད་ཀྱི་ནི་རང་བཞིན་ཉིད། །གྲུབ་ཀྱང་ཐ་དད་བྱས་པ་ནི། །འབྲས་དང་ལྷན་ཅིག་བསྟན་པ་ན། །ཐམས་ཅད་དེ་འདྲར་ཤེས་མི་འགྱུར། །ཞེས་པ་འདི་བྱུང་། གསུམ་པ་འཕྲོས་དོན་རྩོད་པ་སྤང་བ་ལ་ཁོ་ན་རེ། གཞན་དོན་ལེའུར། འབྲས་རང་གི་རྟགས་གཉིས་བཤད་མི་དགོས་པར་ཐལ། རང་དོན་ལེའུར། རྒྱུ་ལ་རང་བཞིན་ཇི་སྙེད་ཅིག །ཅེས་སོགས་ཀྱི་སྐབས་སུ་འབྲས་རྟགས་ཀྱི་རྣམ་གཞག་དང་། རང་བཞིན་ཡོད་ཙམ་དང་ཞེས་སོགས་ཀྱི་སྐབས་སུ། རང་བཞིན་གྱི་རྟགས་ཀྱི་རྣམ་གཞག་བཤད་ཟིན་པའི་ཕྱིར་ཟེར་ན། གཞན་དོན་ལེའུར་འབྲས་རང་གི་རྟགས་གཉིས་ཀྱི་དཔེར་བརྗོད་བྱས་པས། རབ་ཏུ་དབྱེ་བ་ཙམ་བཤད་པ་ཆོས་ཅན། དགོས་པ་ཡོད་དེ། འབྲས་རང་གི་རྟགས་གཉིས་པོ་དེ་ཕྱོགས་གཉིས་ལ་འཇུག་ཚུལ་གྱི་རྣམ་གཞག་བདེ་བླག་ཏུ་རྟོགས་པར་བྱ་བའི་ཆེད་ཡིན་པའི་ཕྱིར་རོ། །ཞེས་པ་འཆད་པར་བྱེད་པ་ལ། གཏན་ཚིགས་བརྗོད་བྱས་རྟོགས་དོན་དུ། །རབ་ཏུ་དབྱེ་བ་ཙམ་བཤད་དེ། །ཞེས་སོགས་སོ། །གཞན་ཡང་། གཞན་དོན་ལེའུར་འབྲས་རང་གི་མཚན་ཉིད་མ་རྟོགས་པ་རྟོགས་པར་བྱ་བའི་ཕྱིར་བཤད་པ་ནི་མིན་ཏེ། གཞན་དོན་ལེའུའི་སྐབས་ཀྱི་འབྲས་རང་གི་རྟགས་དང་། རང་དོན་ལེའུའི་སྐབས་ཀྱི་འབྲས་རང་གི་རྟགས་གཉིས་ཀྱི་མཚན་ཉིད་ལ་ཐ་དད་མེད་པའི་ཕྱིར་རོ། །ཞེས་སྟོན་པ་ལ། རྗེས་སུ་དཔག་པར་བཤད་ཟིན་དོན། །མཚན་ཉིད་ལ་ནི་ཐ་དད་མེད། །ཅེས་སོ། །བཞི་པ་སླར་ཡང་དུང་སྒྲ་མི་རྟག་པར་སྒྲུབ་པ་ལ། རྩོལ་བྱུང་འབྲས་རྟགས་ཀྱི་དཔེར་སྨོས་པའི་དགོས་པ་གཉིས་པ་འཆད་པ་ལ། ཕྱོགས་ཆོས་ཅན་གྱི་གཏན་ཚིགས་དགུ་འཆད་པའི་སྐབས་སུ། འབྲས་རང་འདི་གཉིས་ཀྱི་དཔེར་བརྗོད་རབ་ཏུ་ཕྱེ་ནས་བཤད་པ་དང་། འབྲས་བུའི་རྟགས་ཀྱི་དཔེར་བརྗོད་དུ། དུང་སྒྲ་མི་རྟག་པར་སྒྲུབ་པ་ལ་རྩོལ་བྱུང་དཔེར་སྨོས་པ་འདི་ཆོས་ཅན། ཁྱོད་ལ་དགོས་པ་གཞན་ཡང་ཡོད་དེ། ཁྱོད་ལ་བརྟེན་ནས་རང་བཞིན་རྟགས་ཀྱི་ཕྱོགས་གཅིག་མཐུན་ཕྱོགས་ལ་རྣམ་གཉིས་སུ་འཇུག་པར་བསྟན་པའང་བཤད་པར་འགྱུར་བ་ཡིན་པའི་ཕྱིར། ཞེས་སྟོན་པ་ལ། དེ་འདིར་འབྲས་བུའི་རྟགས་ཀྱི་ནི། །རང་བཞིན་ཕྱོགས་གཅིག་བརྟེན་པའང་བཤད། །ཅེས་པ་འདི་བྱུང་། གཞན་ཡང་། ཕྱོགས་ཆོས་ཅན་གྱི་གཏན་ཚིགས་དགུ་འཆད་པའི་སྐབས་སུ། འབྲས་རང་གི་རྟགས་གཉིས་ཀྱི་དཔེར་བརྗོད་བཤད་པ་ཆོས་ཅན། དགོས་པ་ཡོད་དེ། བཀོད་ཚོད་ལ་དུང་སྒྲ་མི་རྟག་པར་སྒྲུབ་པ་ལ། རྩོལ་བ་ལས་སྐྱེ་བ་རྩོལ་བྱུང་རྟགས་སུ་བཀོད་ནས། སོང་ཚོད་ལ་དུང་སྒྲ་ཐོས་པའི་ཉན་ཤེས་དབང་མངོན་རང་རྒྱུ་སྒྲ་མི་རྟག་པ་སྔོན་དུ་གྲུབ་པ་ལ་རྩོལ་བ་ལས་གསལ་བ་ཉན་ཤེས་མ་འཁྲུལ་བ་རྟགས་སུ་བཀོད་དོ་ཞེས་ཤེས་པར་བྱ་བའི་ཆེད་ཡིན་པའི་ཕྱིར་དང་། རྩོལ་བྱུང་དུང་སྒྲ་མི་རྟག་པར་གྲུབ་པ་དེའི་མཐུན་ཕྱོགས་ལ་རྣམ་གཉིས་སུ་འཇུག་པའི་རྟགས་དང་འདྲ་བར་ཉན་ཤེས་མ་འཁྲུལ་བ་དེ་ཡང་། དུང་སྒྲ་ཐོས་པའི་ཉན་ཤེས་དབང་མངོན་རང་རྒྱུ་སྒྲ་མི་རྟག་པ་སྔོན་སོང་དུ་སྒྲུབ་པར་བྱེད་པའི་མཐུན་ཕྱོགས་ལ་རྣམ་གཉིས་སུ་འཇུག་པའི་རྟགས་སུ་གྲུབ་བོ་ཞེས་བཤད་པར་བྱ་བའི་ཆེད་ཡིན་པའི་ཕྱིར། ཞེས་འཆད་པ་ལ། དེས་ན་རྩོལ་ལས་གསལ་བ་དང་། །སྐྱེ་བ་འདྲ་བར་དཔེར་བརྗོད་དོ། །ཞེས་སོ། །གཉིས་པ་དགོས་པ་མཐུན་ཕྱོགས་སུ་འཆད་པ་ལ། ཡོངས་གཅོད་ཀྱི་དགོས་པ་བཤད་པ་དང་། རྣམ་བཤད་ཀྱི་དེ་གཉིས། དང་པོ་འཆད་པ་ལ། ཕྱོགས་ཆོས་ཀྱི་གཏན་ཚིགས་དགུ་འཆད་པའི་སྐབས་སུ། འབྲས་རང་གི་རྟགས་འདི་གཉིས་ཀྱི་དཔེར་བརྗོད་རབ་ཏུ་ཕྱེ་ནས་བཤད་པ་ཆོས་ཅན། ཡོངས་གཅོད་ཀྱི་དགོས་པ་ཡོད་དེ། འབྲས་བུ་ཡོད་པ་རྒྱུ་གང་མེད་ན་མི་འབྱུང་བའི་དེ་བྱུང་གི་འབྲེལ་པའམ། རང་གི་བདག་ཉིད་དུ་རྣམ་བཅད་དབྱེར་མེད་པ་ཅན་གྱི་བདག་གཅིག་གི་འབྲེལ་བ་དེ་ནི། འབྲེལ་ཡུལ་རྒྱུ་དེ་དང་། རང་བཞིན་དེ་ལ་མ་འཁྲུལ་བར་མི་འགྱུར་རོ། །ཞེས་བཤད་པའི་དོན་དུ་ཕྱེ་བ་ཡིན་པའི་ཕྱིར་རོ། །ཞེས་འཆད་པ་ལ། ཡོད་པ་གང་མེད་མི་འབྱུང་བའམ། །རང་བདག་རྣམ་དབྱེར་མེད་ཅན་གང་། །དེ་ནི་དེ་དང་འཁྲུལ་མི་འགྱུར། །ཞེས་བྱའི་དོན་དུ་འདི་རབ་ཕྱེ། །ཞེས་སོགས་སོ། །གཉིས་པ་དེ་འཆད་པ་ལ། ཕྱོགས་ཆོས་ཅན་གྱི་གཏན་ཚིགས་དགུ་འཆད་པའི་སྐབས་སུ། གོང་བཞིན་བཤད་པ་ཆོས་ཅན། རྣམ་བཅད་ཀྱི་དགོས་པ་ཡོད་དེ། ལྡན་པའི་འབྲེལ་བ་ཅན་གྱི་གཏན་ཚིགས་དང་། འདུ་བའི་འབྲེལ་བ་ཅན་གྱི་གཏན་ཚིགས་རྣམས། གཏན་ཚིགས་ཡང་དག་མ་ཡིན་ནོ་ཞེས་བཤད་པར་བྱ་བའི་ཆེད་ཡིན་པའི་ཕྱིར་ཏེ། དེ་དག་ལ་ཁྱབ་པ་འཁྲུལ་བ་སྲིད་པའི་ཕྱིར་དང་། དེ་དག་ལ་བདག་གཅིག་དང་དེ་བྱུང་གི་འབྲེལ་བ་ཡོད་པ་ཡིན་པའི་ཕྱིར། ཞེས་འཆད་པ་ལ། ལྡན་པ་ཅན་སོགས་གང་དག་ལ། །དེ་འདྲའི་འབྲེལ་བ་ཡོད་མིན་པ། །དེ་དག་འཁྲུལ་བ་སྲིད་པའི་ཕྱིར། །གཏན་ཚིགས་མིན་ཞེས་བཤད་པ་ཡིན། །ཞེས་སོགས་སོ། །དེ་ལ་ཁོ་ན་རེ། སྐྱོན་མེད་དེ། ལྡན་པའི་འབྲེལ་བ་ཅན་གྱི་གཏན་ཚིགས་ཀྱི་རྟགས་ཆོས་ལ་མེད་ན་མི་འབྱུང་གི་འབྲེལ་བ་མ་གྲུབ་པའི་ཕྱིར་རོ་ཟེར་ན། ལྡན་པའི་འབྲེལ་བ་ཅན་གྱི་གཏན་ཚིགས་ཆོས་ཅན། ཁྱོད་ལ་ལྡན་པའི་འབྲེལ་བ་ཁས་བླངས་པ་ལ་དགོས་པ་མེད་པར་ཐལ། ཁྱོད་ཀྱི་རྟགས་ཆོས་ལ་མེད་ན་མི་འབྱུང་གི་འབྲེལ་བ་མ་གྲུབ་པ་གང་ཞིག མེད་ན་མི་འབྱུང་གི་འབྲེལ་བ་དེ་ཉིད་བསྒྲུབ་བྱ་རྟོགས་པའི་སྒྲུབ་བྱེད་ཀྱི་ཡན་ལག་ཡིན་པའི་ཕྱིར། རྟགས་ཆོས་ཀྱི་འབྲེལ་བ་ངེས་པ་རྟགས་ཆོས་གཉིས་ལ་མེད་ན་མི་འབྱུང་གི་འབྲེལ་གྲུབ་ལ་རག་ལས་ཤིང་། རྟགས་ཆོས་ཀྱི་འབྲེལ་བ་མེད་པ་སྒྲུབ་བྱེད་ཀྱི་ཡན་ལག་ཡིན་པའི་ཕྱིར། ཞེས་སྟོན་པ་ལ། འབྲེལ་བ་ཡོད་པ་ཡིན་ན་ཡང་། །དེ་ཉིད་རྟོགས་པའི་སྒྲུབ་བྱེད་ཡིན། །ངེས་པ་མེད་ན་མི་འབྱུང་ཡིན། །ངེས་པ་སྒྲུབ་བྱེད་མིན་ཞེས་པ། །ཞེས་པ་འདི་བྱུང་། གཉིས་པ་ཁྱད་པར་མཉན་བྱ་རྒྱས་པར་བཤད་པ་ལ། མདོར་བསྟན་པ། རྒྱས་པར་བཤད་པ། དོན་བསྡུ་བ་དང་གསུམ། དང་པོ་འཆད་པ་ལ། ཕྱོགས་ཆོས་ཅན་གྱི་གཏན་ཚིགས་དགུ་པོ་འདིའི་སྐབས་སུ། སྒྲ་རྟག་པར་སྒྲུབ་པ་ལ་མཉན་བྱ་དཔེར་སྨོས་པ་ཆོས་ཅན། དགོས་པ་ཡོད་དེ། ལྡོག་ཚུལ་རྐྱང་པ་ཅན་གྱི་རྟགས་ཡང་དག་ཡོད་པར་འདོད་པའི་རྩོད་པ་དེ་ལྡོག་པར་བྱ་བའི་ཆེད་ཡིན་པའི་ཕྱིར། འོ་ན་དེ་ལྟར་སྨོས་པ་ཡིན་ན་རྩོད་ལན་ཇི་ལྟར་སྙམ་ན། འདི་འཆད་པ་ལ། ཡུལ་གང་ལ་རྩོད། གང་ཟག་གང་གིས་རྩོད། ཚུལ་ཇི་ལྟར་རྩོད། རྩོད་ལན་འདེབས་ཚུལ་དང་བཞི་ཡོད་པའི། དང་པོ་འཆད་པ་ལ། གཏན་ཚིགས་ཀྱི་ནི་ཚུལ་ལའང་། །ཞེས་སོགས་ཀྱི་སྐབས་སུ། ལྡོག་ཚུལ་རྐྱང་པ་ཅན་གྱི་རྟགས་ཡང་དག་མེད་པར་བསྟན་པ་དེ་ལ་རྩོད། གཉིས་པ་ནི། བྱེ་བྲག་པ་འགའ་ཞིག་གིས་རྩོད། གསུམ་པ་ནི། ཁོ་ན་རེ། ལྡོག་ཚུལ་རྐྱང་པ་ཅན་གྱི་རྟགས་ཡང་དག་ཡོད་དེ། སྲོག་ལྡན་དེ་གསོན་ལུས་བདག་བཅས་སུ་སྒྲུབ་པར་བྱེད་པའི་ལྡན་ཚུལ་རྐྱང་བ་ཅན་གྱི་རྟགས་ཡང་དག་ཡིན་པའི་ཕྱིར་ཏེ། དེ་སྐོར་གྱི་ལྡོག་འགྲོའི་ཚུལ་གྲུབ། དེ་སྐོར་གྱི་རྗེས་འགྲོའི་ཚུལ་མ་གྲུབ་པའི་ཕྱིར། དང་པོ་གྲུབ་སྟེ། སྲོག་ལྡན་དེ་གསོན་ལུས་བདག་བཅས་སུ་སྒྲུབ་པར་བྱེད་པའི་མི་མཐུན་ཕྱོགས་མཐའ་དག་ལས་ལོག་པ་ཡིན་པའི་ཕྱིར། གཉིས་པ་དེ་སྐོར་གྱི་རྗེས་འགྲོའི་ཚུལ་མ་གྲུབ་སྟེ། དེ་སྐོར་གྱི་རྟགས་ཆོས་གཉིས་ལྡན་གྱི་མཐུན་དཔེ་རྣམ་དག་མེད་པའི་ཕྱིར། དེ་མེད་དེ། སྲོག་ལྡན་དེ་གསོན་ལུས་ཁོ་ནའི་སྟེང་དུ་གྲུབ་པ་ཡིན་གྱི་གསོན་ལུས་མིན་པ་གཞན་གྱི་སྟེང་དུ་གྲུབ་པ་མིན་པའི་ཕྱིར། བཞི་པ་རྩོད་ལན་འདེབས་ཚུལ་འཆད་པ་ལ། དཔལ་ལྡན་ཆོས་ཀྱི་གྲགས་པས་སྲོག་ལྡན་ཆོས་ཅན། ཁྱོད་ཀྱི་རྟགས་ཀྱིས་གསོན་ལུས་བདག་བཅས་སུ་སྒྲུབ་པར་བྱེད་པའི་རྟགས་ཆོས་གཉིས་ལ་མེད་ན་མི་འབྱུང་གི་འབྲེལ་བ་གྲུབ་པ་ཡིན་པར་བརྗོད་པར་ཐལ། ཁྱོད་ཀྱི་རྟགས་ཀྱིས་གསོན་ལུས་བདག་བཅས་སུ་སྒྲུབ་པར་བྱེད་པའི་ལྡོག་ཚུལ་ངེས་པ་ཉིད་ཡིན་པའི་ཕྱིར། ཁྱབ་པ་ཡོད་དེ། ལྡོག་ཚུལ་དེ་ཡང་། རྟགས་ཆོས་ལ་མེད་ན་མི་འབྱུང་གི་འབྲེལ་བ་མེད་པ་ལ། མེད་པ་ཡིན་པའི་ཕྱིར། ཞེས་སྟོན་པ་ལ། ལྡོག་པ་ཉིད་ནི་ངེས་པ་ཉིད། །མེད་ན་མི་འབྱུང་ཡིན་པར་བརྗོད། །དེ་ཡང་འབྲེལ་བ་མེད་ལ་མེད། །ཞེས་སོགས་ཚིག་རྐང་གསུམ་བྱུང་། གཞན་ཡང་། སྲོག་ལྡན་ཆོས་ཅན། ཁྱོད་ཀྱི་རྟགས་ཀྱིས་གསོན་ལུས་བདག་བཅས་སུ་སྒྲུབ་པར་བྱེད་པའི་རྗེས་འགྲོའི་ཚུལ་གྲུབ་པར་ཐལ། ཁྱོད་ཀྱི་རྟགས་ཀྱིས་དེ་སྐོར་གྱི་ལྡོག་འགྲོའི་ཚུལ་གྲུབ་པའི་ཕྱིར། ཁྱབ་པ་ཡོད་དེ། དེ་སྐོར་གྱི་ལྡོག་འགྲོའི་ཚུལ་གྲུབ་ན། རྟགས་ཆོས་ལ་མེད་ན་མི་འབྱུང་བའི་འབྲེལ་བ་གྲུབ་པས་ཁྱབ་པའི་ཚུལ་གྲུབ་དགོས། དེ་སྐོར་གྱི་ཁྱབ་པའི་ཚུལ་གྲུབ་ན། དེ་སྐོར་གྱི་རྗེས་འགྲོའི་ཚུལ་གྲུབ་དགོས་པའི་ཕྱིར། ཞེས་སྟོན་པ་ལ། དེ་ཉིད་ཕྱིར་ན་རྗེས་འགྲོ་གནས། །ཞེས་པ་འདི་བྱུང་། གཞན་ཡང་། ཁྱད་པར་མཉན་བྱ་ཆོས་ཅན། ཁྱོད་ཀྱི་རྟགས་ཀྱིས་སྒྲ་རྟག་པར་སྒྲུབ་པར་བྱེད་པའི་ལྡོག་འགྲོའི་གྲུབ་པ་མེད་ཅིང་། རྗེས་འགྲོའི་ཚུལ་ཡང་གྲུབ་པ་ཡོད་པ་མིན་ཏེ། ཁྱོད་ཀྱི་རྟགས་ཀྱིས་སྒྲ་རྟག་པར་སྒྲུབ་པར་བྱེད་པའི་རྟགས་ཆོས་གཉིས་ལ་མེད་ན་མི་འབྱུང་བའི་འབྲེལ་བ་མ་གྲུབ་པ་དེའི་ཕྱིར། ཞེས་སྟོན་པ་ལ། དེ་ཡི་ཕྱིར་ན་ཁྱད་པར་ནི། །ལྡོག་མེད་རྗེས་འགྲོའང་ཡོད་མ་ཡིན། །ཞེས་པ་འདི་བྱུང་། གོང་གི་དེ་ལ་ཁྱབ་པ་ཡོད་དེ། སྦྱོར་བ་སྐོར་གཅིག་གི་རྟགས་ཆོས་གཉིས་ལ་རང་གི་བདག་སྟེ་བདག་གཅིག་གི་འབྲེལ་བའམ། རྒྱུ་དངོས་གཉིས་ཏེ་དེ་བྱུང་གི་འབྲེལ་བ་གང་རུང་གྲུབ་ན། སྦྱོར་བ་སྐོར་གཅིག་གི་ཁྱབ་ཚུལ་གྲུབ་པར་འགྱུར། དེ་མ་གྲུབ་ན། སྦྱོར་བ་སྐོར་གཅིག་གི་ཁྱབ་ཚུལ་གྲུབ་པར་མི་འགྱུར་བ་ཡིན་པའི་ཕྱིར། ཞེས་འཆད་པ་ལ། རང་གི་བདག་གམ་རྒྱུ་དངོས་ནི། །གྲུབ་ན་ལྡོག་པར་གྲུབ་འགྱུར་བ། །ཞེས་པ་འདི་བྱུང་། དེ་ལ་ཁོ་ན་རེ། མཉན་བྱ་ཆོས་ཅན། ཁྱོད་སྒྲ་རྟག་པར་སྒྲུབ་པར་བྱེད་པའི་རྟགས་ཡང་དག་ཡིན་པར་ཐལ། ཁྱོད་ཀྱི་རྟགས་ཀྱིས་སྒྲ་རྟག་པར་བྱེད་པའི་ལྡོག་འགྲོའི་ཚུལ་གྲུབ་པའི་ཕྱིར་ཏེ། སློབ་དཔོན་ཕྱོགས་ཀྱི་གླང་པོས། ཚུལ་གཉིས་པ་དང་རེ་རེ་བ། །རྟགས་དོན་མིན་པ་དོན་གྱིས་བྱས། །ཞེས་པ་དེས། ཁྱོད་དེ་སྒྲུབ་ཀྱི་ལྡོག་ཚུལ་འབའ་ཞིག་པ་ཅན་གྱི་གཏན་ཚིགས་སུ་བཤད་པའི་ཕྱིར་ཟེར་ན། དེ་ལྟར་བཤད་པ་ཆོས་ཅན། དགོས་པ་ཡོད་དེ། མཉན་བྱ་སྒྲ་རྟག་པར་སྒྲུབ་པར་བྱེད་པའི་མཐུན་ཕྱོགས་ལ་མ་མཐོང་ཙམ་ཡིན་པ་ལ་དགོངས་ནས། དེ་ལྟར་དུ་བཤད་པ་ཡིན་པའི་ཕྱིར། ཞེས་འཆད་པ་ལ། མ་མཐོང་བ་ཙམ་ལ་བརྟེན་ནས། །ལྡོག་པའང་འབའ་ཞིག་ཅན་དུ་བཤད། །དེ་ཡི་ཕྱིར་ན། ཞེས་པ་འདི་བྱུང་། འོ་ན་ཁྱོད་རང་ལ་མཉན་བྱ་དེ་སྐོར་གྱི་མ་ངེས་པའི་གཏན་ཚིགས་དེ་ལས་གཞན་དུ་མཉན་བྱ་སྒྲ་རྟག་པར་སྒྲུབ་པར་བྱེད་པའམ་གོ་བར་བྱེད་པའི་རྟགས་སུ་འགྱུར་བ་ཡིན་པར་ཐལ། མཉན་བྱའི་རྟགས་ཀྱིས་སྒྲ་རྟག་པར་བྱེད་པའི་ལྡོག་འགྲོའི་ཚུལ་མ་ངེས་པ་ལས་གཞན་དུ་མཉན་བྱའི་རྟགས་ཀྱིས་སྒྲ་རྟག་པར་སྒྲུབ་པར་བྱེད་པའི་ལྡོག་འགྲོའི་ཚུལ་ངེས་པར་འགྱུར་བ་ཡིན་པའི་ཕྱིར། ཞེས་སྟོན་པ་ལ། མ་ངེས་པ། གཞན་དུ་གོ་བར་བྱེད་པར་འགྱུར། །ཞེས་པ་འདི་བྱུང་། བཞི་པ་བཤད་བྱའི་གཞུང་གཞན་དང་སྦྱར་བའི་འགྲེལ་འཆད་པ་ལ། ཕྱོགས་ཆོས་འཁོར་ལོའི་གཞུང་ཆུང་དང་སྦྱར་ཏེ་བཤད་པ་དང་། ཚད་མ་མདོ་དང་སྦྱར་ཏེ་བཤད་པ་འདི་གཉིས་ནི་ཟུར་དུ་གསལ་ལོ།། །།